Bonġu, Il-kriżi attwali hija l-akbar sfida kollettiva mill-bidu tal-Unjoni Ewropea. L-ewwel u qabel kollox, hija sfida għas-saħħa. Iżda attwalment, hija wkoll sfida ekonomika u soċjali. Kemm id-daqs tax-xokk ekonomiku, kif ukoll il-varjazzjoni fl-impatt tiegħu bejn pajjiż u ieħor u bejn settur u ieħor jagħmluha diffiċli li l-kriżi tingħeleb. Il-pandemija hija l-kawża tal-kriżi, iżda l-impatt tal-kriżi huwa marbut ma' ħafna fatturi, speċjalment l-istruttura u l-interdipendenza tal-ekonomiji tagħna. Ma humiex biss il-pajjiżi li ntlaqtu ħażin mill-virus, bħall-Italja, Spanja u Franza, li l-ekonomiji tagħhom sofrew. Intlaqtu wkoll dawk li jiddependu mit-turiżmu, dawk bi swieq kapitali aktar dgħajfa u dawk li l-industrija tagħhom hija dipendenti ħafna fuq il-ktajjen ta' valur Ewropej u internazzjonali Fl-aħħar nett, xi pajjiżi b'sitwazzjoni tas-suq tax-xogħol aktar prekarja u xi setturi, bħat-trasport, il-karozzi u t-tessuti, ġew affettwati aktar fl-Ewropa kollha. Dan l-impatt asimettriku tal-kriżi huwa aggravat mill-kapaċitajiet differenti tal-Istati Membri li jsostnu l-ekonomiji tagħhom Fil-qosor, jekk ma naġixxux b'mod deċiżiv, se naraw differenzi sinifikanti fl-irkupru ekonomiku fl-Istati Membri, distorsjoni fis-suq uniku u inugwaljanza soċjali destabbilizzanti. L-Unjoni Ewropea ma tistax tippermetti li dan iseħħ. Biex jiġu ġġenerati t-tkabbir u l-impjiegi fl-UE kollha, neħtieġu suq uniku li jiffunzjona u li jerġa' jkun hemm konverġenza bejn l-Istati Membri. Din hija r-raġuni għaliex approċċ Ewropew huwa daqstant importanti Dan kollu jwassalna għall-proposta tal-Kummissjoni li għadni kif ippreżentajt lill-membri tal-Parlament Ewropew. Dan ir-rispons huwa maħsub biex jindirizza l-kriżi attwali filwaqt li jħejji għall-futur. Futur li jsaħħaħ lill-UE b'mod ġenerali u lil kull Stat Membru. Il-kriżi attwali hija wkoll opportunità. Intom tafu l-enfasi li l-Kummissjoni tiegħi poġġiet fuq it-tranżizzjoni ekoloġika u dik diġitali. Dawn it-tranżizzjonijiet saru saħansitra aktar importanti għall-futur. Fl-istess ħin, irridu niżguraw li t-tranżizzjoni għal ekonomija newtrali għall-klima ma tħalli lil ħadd barra. Next Generation EU, għalhekk, se jimmultiplika l-finanzjament għall-Fond ta' Tranżizzjoni Ġusta. U l-kriżi għallmitna wkoll l-importanza li nsaħħu r-reżiljenza fid-dimensjonijiet kollha tagħha: dawk tas-saħħa, soċjali, ekonomiċi. Dan kollu jista' jinkiseb biss billi ngħollu l-miri tagħna f'livell ġdid, billi nkunu kuraġġużi u niffokaw fuq l-essenzjali. L-għan għandu jkun li ninvestu flimkien fil-ġid komuni tagħna. Se nkunu kuraġġużi billi niġbru ammonti ta' finanzjament bla preċedent fil-livell tal-UE. Se niffokaw fuq li nidderieġu l-finanzjament lejn prijoritajiet ġodda, li se jiddeterminaw il-futur. Biex niksbu dan, qed inwaqqfu l-istrument Next Generation EU bil-valur ta' EUR 750 biljun. Flimkien mal-QFP ewlieni ta' EUR 1.1 triljun, dan jammonta għal EUR 1.85 triljun fil-proposti tal-lum. Aħna se nużaw il-biċċa l-kbira ta' dawn il-flus biex ngħinu lill-Istati Membri jirkupraw mill-kriżi u nibnu l-kapaċità ta' reżiljenza fit-tul tagħhom. L-enfasi, għalhekk, se tkun fuq l-investiment u r-riforma, li jinsabu integrati fis-Semestru Ewropew. U l-fokus se jkun fuq il-prijoritajiet tagħna: il-Patt Ekoloġiku Ewropew u d-diġitalizzazzjoni. Appoġġ addizzjonali se jiġi pprovdut permezz ta' programm speċjali ta' fondi ta' koeżjoni biex jittaffa l-impatt dirett tal-kriżi. Naturalment, b'mod speċjali fil-pajjiżi l-aktar milquta. Bl-istess mod, se ngħinu lin-negozji b'saħħithom fl-Ewropa kollha biex jerġgħu lura fuq saqajhom wara l-kriżi. Ħafna ma għandhomx il-likwidità li jagħmlu dan fil-preżent. Mhux kull kumpanija xortiha tajba biżżejjed biex tkun tista' tistrieħ fuq suq domestiku b'saħħtu għar-rikapitalizzazzjoni tant meħtieġa tagħha. Tagħlima oħra mill-kriżi hija dik li għandna nsaħħu l-ktajjen ta' valur industrijali ewlenin tagħna Next Generation EU se jagħti spinta lil din l-inizjattiva. Il-kriżi għallmitna wkoll li għandna ntejbu s-sistemi tas-saħħa tagħna fl-Ewropa kollha. Mhijiex biss kwistjoni ta' kapaċità, iżda wkoll ta' kwalità u reżistenza. Programm ġdid għandu jgħinna nagħmlu dan. Issa kulħadd jifhem kemm huwa importanti li l-Ewropa jkollha istituzzjonijiet ta' riċerka tal-ogħla kwalità bi xjenzati eċċellenti. Huwa għalhekk li rridu nagħtu spinta lil Orizzont Ewropa. Irridu naġixxu internazzjonalment u flimkien jekk irridu negħlbu din il-kriżi globali. Għalhekk se nżidu l-appoġġ tagħna għall-ħbieb tagħna fil-Balkani tal-Punent u l-ġirien tagħna fl-Afrika, kif ukoll għas-sħab tagħna fil-bqija tad-dinja. Jeħtieġ li nkunu determinati ħafna fir-rispons tagħna għal din il-kriżi, għaliex iċ-ċittadini u n-negozji tagħna għandhom ħtiġijiet serji u urġenti. Imma rridu nagħmlu dan b'mod li nħejju għall-futur. Din hija r-raġuni għaliex, bis-saħħa tal-appoġġ speċifiku ta' Next Generation EU u tal-QFP bażiku, 60 fil-mija tal-investimenti tagħna se jmorru għal ‘politiki moderni' matul is-seba' snin li ġejjin. Barra minn hekk, fit-tħejjija għall-futur, għandna nagħtu attenzjoni wkoll lis-sitwazzjoni finanzjarja u baġitarja diffiċli attwali ta' ħafna Stati Membri. Għalhekk, il-finanzjament se jsir permezz ta' self, li ħafna minnu se jkollu maturità ta' terminu twil, u se jitħallas lura grazzi għar-riżorsi proprji ġodda fil-kuntest tal-baġits Ewropej li jmiss. Dawn ir-riżorsi proprji ġodda se jinġabru permezz tal-ETS (l-iskema għall-iskambju ta' kwoti tal-emissjonijiet), b'mekkaniżmu ta' aġġustament tal-karbonju fil-fruntiera ġdid għal kumpaniji kbar, li jibbenefikaw l-aktar mis-Suq Uniku, u għal prodotti tal-plastik li jintużaw darba biss, u permezz ta' taxxa diġitali bbażata fuq il-ħidma tal-OECD. B'hekk l-Istati Membri jkunu jistgħu jikkontribwixxu għall-baġits Ewropej futuri fl-istess livell li qed jagħmlu bħalissa. Ippermettuli nenfasizza li, fi kwalunkwe każ, Next Generation EU se jkun strettament limitat biż-żmien u se jkun eċċezzjoni bħall-kriżi attwali. Il-proposta ġiet ippreżentata. Hija toħroġ minn ħidma intensiva tal-Kummissjoni, u minn bosta kuntatti mal-kontropartijiet tiegħi fl-Istati Membri u l-istituzzjonijiet l-oħra tal-UE. Jeħtieġ li nilħqu ftehim bejn il-Kunsill Ewropew u l-Parlament Ewropew mill-aktar fis, biex ikun hemm żmien għar-ratifikazzjoni fl-Istati Membri. Barra minn hekk, nisma' l-vuċijiet li jitolbu azzjoni anki qabel tmiem din is-sena. Nifhem u nappoġġa dawn is-sejħiet. Din hija r-raġuni għaliex qed nipproponu wkoll tisħiħ tal-QFP attwali u tal-baġit 2020 biex jiżdied l-infiq fuq il-koeżjoni, mmexxu 'l quddiem l-appoġġ għar-rikapitalizzazzjoni u l-finanzjament tal-azzjoni esterna, b'mod partikolari għall-Balkani tal-Punent. Se naħdem mingħajr mistrieħ mal-kollegi tiegħi fil-Kunsill Ewropew u l-Parlament Ewropew biex naslu għal ftehim mill-aktar fis possibbli fuq dawn il-proposti kollha. Ninsabu f'mument deċiżiv għall-UE. Iżda ninsab kunfidenti. Il-ġimgħat li għaddew urew li hemm aktar kuxjenza dwar il-ħtieġa li ninvestu flimkien fil-ġid komuni Ewropew, u biex dan iseħħ irridu nipprovdu l-bażi għall-benesseri tal-ġenerazzjoni li jmiss tal-Ewropa. Fejn hemm ir-rieda, hemm soluzzjoni.